UDTALELSE FRA KOMMISSIONEN i henhold til EF-traktatens artikel 251, stk. 2, tredje afsnit, litra c), om Europa-Parlamentets ændringer til Rådets fælles holdning til forslag til EUROPA-PARLAMENTETS OG RÅDETS BESLUTNING om et flerårigt program for tiltag på energiområdet: programmet "Intelligent Energi i Europa" (2003-2006) OM ÆNDRING AF KOMMISSIONENS FORSLAG i henhold til EF-traktatens artikel 250, stk. 2

2002/0082 (COD)

UDTALELSE FRA KOMMISSIONEN i henhold til EF-traktatens artikel 251, stk. 2, tredje afsnit, litra c), om Europa-Parlamentets ændringer til Rådets fælles holdning til forslag til EUROPA-PARLAMENTETS OG RÅDETS BESLUTNING om et flerårigt program for tiltag på energiområdet: programmet "Intelligent Energi i Europa" (2003-2006)

1. Indledning

I henhold til EF-traktatens artikel 251, stk. 2, tredje afsnit, litra c, skal Kommissionen afgive udtalelse om de ændringer, som Europa-Parlamentet har foreslået ved andenbehandlingen. Kommissionens udtalelse om Parlamentets 13 ændringsforslag fremsættes nedenfor.

2. Sagsforløb

- Kommissionens forslag til beslutning blev forelagt for Europa-Parlamentet og Rådet den 10. april 2002 (KOM(2002)162 endelig - 2002/0082 (COD)).

- Det Europæiske Økonomiske og Sociale Udvalg afgav udtalelse den 18. september 2002.

- Regionsudvalget afgav udtalelse den 20. november 2002.

- Europa-Parlamentets udtalelse efter førstebehandlingen blev afgivet den 20. november 2002 og indeholdt en række ændringer til Kommissionens forslag.

- Rådets fælles holdning blev vedtaget den 3. februar 2003.

- Den 7. februar 2003 vedtog Kommissionen en meddelelse til Europa-Parlamentet om Rådets fælles holdning i overensstemmelse med traktatens artikel 251, stk. 2, andet afsnit.

- Den 13. maj 2003 vedtog Europa-Parlamentet ved andenbehandlingen en beslutning med 13 ændringsforslag til den fælles holdning.

3. Forslagets formål

Dette forslag til Europa-Parlamentets og Rådets beslutning omhandler et flerårigt program for tiltag på energiområdet, programmet "Intelligent Energi i Europa", som løber fra 2003 til 2006. Programmet er udformet til at være Fællesskabets vigtigste instrument for ikke-teknisk støtte på energiområdet. Det giver mulighed for at videreføre de tiltag, der er sat i gang under ALTENER-, SAVE- og til dels SYNERGY-programmet, og samler alle aktiviteter på energiområdet, som er med til at virkeliggøre hovedmålsætningerne i Fællesskabets strategier for energi, transport og bæredygtig udvikling.

Programmet består af fire særlige indsatsområder:

- rationel udnyttelse af energi og efterspørgselsstyring (SAVE)

- nye og vedvarende energikilder (ALTENER)

- transportrelaterede energiaspekter (STEER) og

- fremme af vedvarende energi og energieffektivitet på internationalt plan (COOPENER)

På hvert område er der planlagt 6 typer af tiltag:

a) udformning af standarder, systemer til mærkning og certificering, frivillige langsigtede aftaler med erhvervslivet, fremtidsscenarier, strategiske undersøgelser på grundlag af fælles analyse samt overvågning af markedsudviklingen og tendenserne på energiområdet, bl.a. med henblik på forberedelse af kommende lovgivning eller revurdering af gældende lovgivning

b) etablering, udbygning eller omorganisering af strukturer og virkemidler til bæredygtig energiudvikling, herunder lokal og regional energiplanlægning og -styring, samt udvikling af passende finansielle produkter og markedsinstrumenter

c) fremme af systemer og udstyr til bæredygtig energi for at fremskynde markedspenetrationen og tilskynde til investeringer, der kan lette overgangen fra demonstration til markedsføring af mere effektive teknologier

d) udvikling af informations-, uddannelses- og undervisningsstrukturer, nyttiggørelse af resultater samt formidling af knowhow og bedste praksis

e) overvågning af gennemførelsen og virkningen af fællesskabsinitiativer samt støtteforanstaltninger

f) evaluering af virkningen af de tiltag og projekter, der finansieres som led i programmet.

Kommissionen har foreslået et budget på i alt 215 mio. EUR for EU-15 i den firårige periode.

4. Kommissionens udtalelse om Europa-Parlamentets ændringsforslag

Europa-Parlamentet vedtog 13 ændringsforslag til Rådets fælles holdning ved andenbehandlingen. Alle 13 ændringsforslag var en følge af et kompromis, der var indgået med Rådet, så man undgår en forligsprocedure.

Kommissionen accepterer alle Europa-Parlamentets 13 ændringsforslag, idet de enten ligger på linje med formålet med Kommissionens oprindelige forslag eller udgør et acceptabelt kompromis.

4.1. Ændringsforslag, som Kommissionen har accepteret

* Ændringsforslag nr. 10, hvorefter artikel 6, stk. 1, 4. afsnit, udgår, vedrører en eventuel revision af referencebeløbet for programmet. Kommissionen kan acceptere dette ændringsforslag, da muligheden af at revidere det finansielle referencebeløb under programforløbet nu foreligger i artikel 9, stk. 2, som udformet ifølge Europa-Parlamentets ændringsforslag nr. 25.

* Ændringsforslag nr. 16 tilføjer en ny betragtning 16a, som omtaler en styrkelse af finansieringsrammen for at sikre et endnu mere omfattende program. Kommissionen har accepteret dette ændringsforslag. Det afspejler en af målsætningerne for Kommissionens oprindelige forslag, nemlig at udvide de finansielle rammer for programmet i forhold til det foregående energirammeprogram (1998-2002), og er en simpel konstatering af denne kendsgerning.

* Ændringsforslag nr. 17 vedrører betragtning 20, som omhandler brændstofsdiversificering i transportsektoren. Ændringsforslaget går ud på, at der henvises specifikt til den rolle, som nye energikilder, der er under udvikling, kan spille i denne sammenhæng, f.eks. hydrogen og vedvarende energikilder. Kommissionen har accepteret dette ændringsforslag. Kommissionen tilslutter sig, at denne henvisning indsættes i betragtningerne, da der derved bliver bedre sammenhæng med artikel 2, litra a, og artikel 3, litra c, som omhandler samme emne (se også ændringsforslag nr. 19 og 20 nedenfor).

* Ændringsforslag nr. 18 er en tilføjelse til betragtning 22, som omhandler sådanne spørgsmål som samordning af programmet med andre EU-politikker. I ændringsforslaget bemærkes det, at nationale, regionale eller lokale organisationer kan spille en nyttig rolle og bidrage til gennemførelsen af dette program med tilsvarende nationale programmer. Kommissionen har accepteret dette ændringsforslag, som udtrykkeligt omtaler en vigtig komponent i programgennemførelsen, som har at gøre med forbindelsen til de nationale programmer, og det manglede i betragtningerne.

* Ændringsforslag nr. 19 og 20 retter artikel 2, litra a, og artikel 3, litra c, ind efter den reviderede formulering af betragtning 20, idet "nye energikilder, der er ved at blive udviklet, og vedvarende energikilder" tilføjes som eksempler på "energimæssig diversificering" og "brændstofsdiversificering". Kommissionen har accepteret dette ændringsforslag, som gør teksten mere sammenhængende og gør det tydeligere, hvilken form for "diversificering" programmet skal fremme.

* Ændringsforslag nr. 21 er en tilføjelse til artikel 3, som præciserer, hvorfor Kommissionen skal stille rapporterne om tiltagene og projekterne til rådighed, nemlig for at bidrage til formidlingen af projektresultaterne. Kommissionen har accepteret dette ændringsforslag, da det gør Kommissionens formidling af projektresultaterne mere transparent og bygger på det oprindelige forslag.

* Ændringsforslag nr. 22 tilføjer en præcisering i artikel 5, stk. 2, litra c, derved at udvælgelseskriterierne skal tage hensyn til beslutningens målsætninger. Kommissionen har accepteret dette ændringsforslag, da det erindrer om principperne bag udvælgelseskriterierne.

* Ændringsforslag nr. 23 vedrører artikel 5, stk. 2, litra g, og præciserer, at der i programmet som helhed skal tages hensyn til EF-reglerne om offentlig adgang til information, åbenhed og integrering af ligestillingsaspektet. Kommissionen har accepteret dette ændringsforslag, da det reelt er mere præcist at nævne, at disse regler gælder for programmet som helhed, end at henvise til arbejdsprogrammet.

* Ændringsforslag nr. 24 vedrører artikel 6, stk. 1, og handler om finansieringsrammen for gennemførelsen af programmet. Med dette ændringsforslag øger Europa-Parlamentet budgettet til 200 mio. EUR (mod 190 mio. EUR i Rådets fælles holdning). Kommissionen har accepteret dette ændringsforslag, da beløbet ligger tættere på dens oprindelige forslag på 215 mio. EUR, så der bedre kan tages højde for nyudvikling og prioriterede tiltag inden for energi, miljø og bæredygtig udvikling.

* Ændringsforslag nr. 25 omhandler artikel 9, stk. 2, om programmets midtvejsevaluering. Med dette ændringsforslag sigter Europa-Parlamentet mod for det første, at midtvejsevalueringen rykkes frem til udgangen af det andet år, for det andet at enhver tilpasning af det eksisterende program, navnlig i lyset af udvidelsen, hvis det anses for hensigtsmæssigt, skal indgå i Kommissionens konklusioner, og for det tredje at Kommissionens konklusioner skal sendes til de øvrige institutioner, inden den fremsætter forslag om ikke blot et nyt program, men også vedrørende dette program. Kommissionen har accepteret dette ændringsforslag, da midtvejsevalueringen derved også kan benyttes som input for en eventuel tilpasning af det igangværende program, og ikke kun som et obligatorisk skridt inden et eventuelt efterfølgende program, således som det var tilfældet før.

* Ændringsforslag nr. 26 indsætter i artikel 9, stk. 1, at Kommissionen forelægger den årlige statusrapport for de øvrige institutioner. Kommissionen har accepteret dette ændringsforslag, da det fremhæver de gennemsigtighedsbestræbelser, der er indbygget i programforvaltningen, til trods for, at adgangen til rapporterne allerede var sikret for Europa-Parlamentet i kraft af dets "droit de regard" og for medlemsstaterne via udvalget.

* Ændringsforslag nr. 27 omhandler bilaget til beslutningen, som indeholder en vejledende fordeling af det beløb, der skønnes nødvendigt. Europa-Parlamentet allokerer de 200 mio. EUR efter samme procentsatser som i Rådets fælles holdning, nemlig med 34,9% til SAVE-området, 40% til ALTENER-området, 16,3% til STEER-området og 8,8% til COOPENER-området. Desuden ændrer Europa-Parlamentet på teksten i 3 fodnoter til tabellen, idet henvisninger til de tre programområder i fodnote 1 udgår, fodnote 2 om et fast beløb til COOPENER udgår, og der indsættes en ny formulering vedrørende et yderligere bidrag fra 2004. Kommissionen har accepteret dette ændringsforslag, for det første fordi den vejledende fordeling af bevillingerne mellem områderne bygger på Kommissionens oprindelige forslag, for det andet fordi den tekst, der er taget ud af fodnote 1 og 2, ikke bibragte noget ekstra, og for det tredje fordi spørgsmålet i fodnote 3 om et yderligere bidrag fra 2004 som følge af udvidelsen bliver klarere belyst.

4.2. Ændringsforslag, som Kommissionen har afvist

Kommissionen har ikke afvist nogen ændringsforslag.

5. Konklusion

Kommissionen ændrer i henhold til EF-traktatens artikel 250, stk. 2, sit forslag i overensstemmelse med ovenstående.